На основу члана 59. и 82. став 3. Закона о локалној самоуправи („Службени гласник Републике Српске“, број: 97/16 и 36/19), као и члана 89. Статута општине Угљевик („Службени билтен општине Угљевик“, број: 7/17 и 5/21), Начелник општине Угљевик доноси:

**Правилник о додјели подстицаја у циљу побољшања квалитета пољопривредног земљишта**

Члан 1.

Овим Правилником утврђују се услови за побољшање квалитета пољопривредног земљишта калцификацијом, кроз мјеру додјеле литотамнијског кречњака–креде, критеријуми и поступак за додјелу.

Општина Угљевик ће путем поступка јавне набавке обезбједити 3.000 тона литотамнијског кречњака–креде а чија расподјела ће се вршити на основу овог Правилника.

Члан 2.

Поступак мјере из члана 1. ће се вршити по основу поднешених захтјева и до количина дефинисаним овим Правилником.

Члан 3.

Право на кориштење мјере из члана 1. овог Правилника имају физичка и правна лица (комерцијална и некомерцијална газдинства, правна лица и предузетници у чијем је опису дјелатности пољопривредна производња, као и друга физичка лица која врше улагања у пољопривреду), која се баве пољопривредном производњом на подручју општине Угљевик, и испуњавају сљедеће услове:

* да имају мјесто сталног пребивалишта на подручју општине Угљевик,
* да им је сједиште регистрације на подручју општине Угљевик као и доказ да се баве пољопривредном дјелатношћу (обавјештење о разврставању пословног субјекта по дјелатности)
* да су власници предметног земљишта или да имају уговор за земљиште узето у закуп директно од власника парцеле, сачињен и овјерен
* изјава на којој парцели се примјењује мјера са подацима о површини

Члан 4.

Минимална површина за коју пољопривредни произвођачи могу поднијети захтјев за остваривање права на додјелу литотамнијског кречњака-креде износи 0,5 хектара. Количина литотамнијског кречњака–креде ће се одобравати на основу количине посједовања земљишта, 10 тона кречњака по хектару, а максимална количина која се може одобрити по једном кориснику је 40 тона.

Члан 5.

Начелник општине задужује одјељење за пољопривреду да проведе поступак одобравања литотамнијског кречњака –креде водећи рачуна да се захтјеви узимају у разматрање по датуму приспјелости до истека обезбјеђених количина.

Након извршеног поступка провјере предате документације, на приједлог одјељења пољопривреде, Начелник доноси рјешење о додјељеној количини литотамнијског кречњака-креде.

 Члан 6.

Преузимање литотамнијског кречњака-креде се обавља на лежишту „Тутњевац -Лукића виногради“ у мјесту Тутњевац, а корисници ће бити у обавези да сносе трошкове транспорта.

По извршеној набавци литотамнијског кречњака–креде, одредиће се локација за складиштење и преузимање одобрених количина, а корисници ће бити у обавези да сносе трошкове транспорта.

 Члан 7.

Захтјеви за додјелу ове мјере се могу подносити од дана ступања на снагу овог Правилника па до краја календарске године уз документацију и то:

 1. Захтјев

2. Потврда из Апифа (за регистроване пољопривредне произвођаче)

3. ПЛ или ЛН

* уколико земљиште има више власника потребна је сагласност сувласника,
* уколико је земљиште предмет оставинске расправе, потребно је доставити рјешење о наслеђивању
* уговор о закупу земљишта овјерен од стране надлежног органа

 4. Изјава на којој парцели се примјењује мјера са подацима о површини

 5. фотокопија рјешења о регистрацији предузетника или правног лица

* обавјештење о разврставању пословног субјекта по дјелатности

 6. копија личне карте

Члан 8.

У року од 15 дана послије додјеле литотамнијског кречњака–креде, одјељење за пољопривреду је дужно извршити мониторинг/контролу намјенског утрошка додијељене минералне сировине те извјестити путем извјештаја начелника општине о резултатима мониторинга/контроле.

Члан 9.

Овај Правилник ступа на снагу даном доношења, а исти ће бити објављен у „Службеном билтену Општине Угљевик“.

РЕПУБЛИКА СРПСКА

ОПШТИНА УГЉЕВИК НАЧЕЛНИК ОПШТИНЕ

НАЧЕЛНИК ОПШТИНЕ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Број: 02-330-66/23 Василије Перић, дипл.ек.

Датум:08.08.2023.год.